OBRAZLOŽITVENI MEMORANDUM

Na prošnjo Irske je Svet dne 7. decembra 2010 odobril finančno pomoč Irski (Izvedbeni sklep Sveta 2011/77/EU) v podporo korenitemu gospodarskemu in finančnemu reformnemu programu, katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Irskem, v euroobmočju in v EU.

V skladu s členom 3(9) Sklepa 2011/77/EU je Komisija, skupaj z MDS in v povezavi z ECB, izvedla prvi pregled napredka irskih organov na področju izvajanja dogovorjenih ukrepov, kot tudi učinkovitosti ter ekonomskega in socialnega vpliva dogovorjenih ukrepov.

Ob upoštevanju popravljenih gospodarskih predvidevanj ter vmes prispelih informacij (vključno s tistimi, pridobljenimi od previdnostne ocene kapitala (PCAR) in previdnostne ocene likvidnosti, ki ju je 31. marca 2011 izvedla Centralna banka Irske) in prednostnimi nalogami politike vlade, izvoljene 25. februarja 2011, Komisija predlaga spremembo pogojev ekonomske politike, na katerih temelji finančna pomoč, kot je razloženo v nadaljevanju. Komisija meni, da so predlagane spremembe pogojev ekonomske politike potrebne za zagotovitev nemotenega izvajanja programa in zaščito ciljev samega programa.

2011/0118 (NLE)

Predlog

IZVEDBENI SKLEP SVETA

o spremembi Izvedbenega sklepa 2011/77/EU z dne 7. decembra 2010 o finančni pomoči Unije Irski

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Uredbe Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo[1] in zlasti člena 3(2) Uredbe,

ob upoštevanju predloga Evropske komisije,

ob upoštevanju naslednjega:

1. Na prošnjo Irske je Svet odobril finančno pomoč Irski (Izvedbeni sklep Sveta 2011/77/EU) v podporo korenitemu gospodarskemu in finančnemu reformnemu programu, katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Irskem, v euroobmočju in v EU.

2. V skladu s členom 3(9) Izvedbenega sklepa 2011/77/EU je Komisija, skupaj z MDS in v povezavi z ECB, izvedla prvi pregled napredka organov na področju izvajanja dogovorjenih ukrepov, kot tudi učinkovitosti ter ekonomskega in socialnega vpliva dogovorjenih ukrepov.

3. V skladu s trenutnimi napovedmi Komisije za nominalno rast BDP (–3,6 % leta 2010, 1,3 % leta 2011, 2,8 % leta 2012 in 4,0 % leta 2013) je potek proračunske prilagoditve skladen s priporočilom Sveta Irski z dne 7. decembra 2010 na podlagi člena 126(7) Pogodbe ter z razvojem deleža dolga glede na BDP na ravni 96,2 % leta 2010, 112,0 % leta 2011, 117,9 % leta 2012 in 120,3 % leta 2013. Delež dolga glede na BDP se bo nato stabiliziral leta 2013 in zmanjševal za tem, kar bo pomenilo nadaljnji napredek pri zmanjšanju primanjkljaja. Na dinamiko dolgov vpliva več izrednih operacij, vključno s kapitalsko injekcijo bankam leta 2011, ki bo neto javni dolg povečala približno za 6 odstotnih točk BDP, predpostavko o ohranjanju visokega gotovinskega salda in razlikami med plačili obresti na podlagi nastanka poslovnih dogodkov in plačili obresti na gotovinski osnovi.

4. Dokapitalizacijo bank Allied Irish Bank, Bank of Ireland in EBS Building Society do 12-odstotnega deleža osnovnega kapitala prvega reda (na osnovi PCAR leta 2010), ki naj bi se izvedla do februarja 2011, je odhajajoča vlada preložila zaradi bližajočih se splošnih volitev.

5. Centralna banka Irske je 31. marca 2011 objavila rezultate previdnostne ocene kapitala (PCAR) in previdnostne ocene likvidnosti (PLAR). Po teh ocenah sodeč potrebujejo štiri zadevne nacionalne banke (Allied Irish Bank, Bank of Ireland, EBS Building Society in Irish Life & Permanent) skupaj 24 milijard EUR dodatnega kapitala, vključno s pogojnim kapitalom v višini 3 milijard EUR, da bi se ohranila njihova ustrezna kapitalizacija v primeru težav.

6. Nova vlada, ki je bila sestavljena po volitvah dne 25. februarja 2011, je 31. marca 2011 objavila svojo strategijo za okrepitev in reformo nacionalnih bank, vključno z zagotovitvijo, da bodo izpolnjene potrebe po kapitalizaciji, opredeljene v rezultatih PCAR in PLAR. To bi delež osnovnega kapitala prvega reda nacionalnih bank do konca julija 2011 (pod pogojem, da se banka Irish Life & Permanent primerno prilagodi pričakovani prodaji premoženja) dvignilo precej nad raven, ki naj bi se prvotno dosegla do februarja 2011.

7. Centralna banka Irske mora od Allied Irish Bank, Bank of Ireland, EBS Building Society in Irish Life & Permanent zahtevati, da si kot cilj zadajo do konca leta 2013 doseči razmerje med posojili in vlogami, ki bo znašalo 122,5 %, obenem pa se morajo izogibati hitri razprodaji premoženja. Poleg tega morajo irski organi pozorno spremljati razvoj neto kazalnika stabilnega financiranja in kazalnika kritja likvidnosti omenjenih bank, da se zagotovi približevanje standardom, ki izvirajo iz okvira Basel III. Organi morajo zagotoviti izpolnitev ciljev prek določitve verodostojnega okvira za postopek spremljanja, ki bo temeljil na vmesnih ciljih in ustrezno spodbujanih ureditvah upravljanja znotraj bank.

8. Nova vlada je po nastopu mandata začela celovit pregled odhodkov, da bi ugotovila, kolikšen je prihranek od učinkovitosti, in tesno uskladila prednostne naloge, ki so podlaga za fiskalno konsolidacijo, s tistimi iz vladnega programa za oživitev nacionalnega gospodarstva 2011–16, objavljenim 7. marca 2011.

9. Zaradi navedenega razvoja dogodkov je treba Izvedbeni sklep Sveta 2011/77/EU spremeniti –

SPREJEL NASLEDNJI SKLEP:

Člen 1

Člen 3 Izvedbenega sklepa Sveta 2011/77/EU se spremeni:

(1) v odstavku 5 se točka (a) nadomesti z naslednjim:

„(a) sprejme ukrepe, ki zagotovijo, da se nacionalne banke po potrebi ustrezno kapitalizirajo v obliki delniškega kapitala, da se s tem zagotovi spoštovanje minimalne zakonske zahteve po 10,5-odstotnem deležu osnovnega kapitala prvega reda skozi celotno trajanje programa finančne pomoči EU ter obenem zmanjšanje dolga in s tem približevanje ciljnemu razmerju med posojili in vlogami, ki naj bi do konca leta 2013 znašalo 122,5 %.“

(2) v odstavku 7 se:

(a) točki (b) doda naslednji stavek:

„Irska lahko ob posvetovanju z Evropsko komisijo, MDS in ECB v zgoraj navedene ukrepe uvede proračunske spremembe, da bi v celoti izvedla učinkovitosti, ki jih bodo opredelili trenutno potekajoči celovit pregled odhodkov in prednostne naloge vladnega programa, skladno s splošnim ciljem zagotovitve, da proračun za leto 2012 prinese fiskalno konsolidacijo v višini najmanj 3,6 milijarde EUR.“

(b) točka (e) nadomesti z naslednjim:

„(e) sprejetje ukrepov, ki naj utrdijo verodostojno proračunsko strategijo in okrepijo proračunski okvir. Irska sprejme in uporablja fiskalno pravilo, na podlagi katerega bodo vsi nenačrtovani prihodki v letih 2011–2015 namenjeni zmanjševanju primanjkljaja in dolga. Irska ustanovi svetovalni davčni odbor, ki naj zagotovi neodvisno oceno proračunskega stanja in napovedi vlade. Irska sprejme zakon o fiskalni odgovornosti, ki uvaja srednjeročni okvir za odhodke z zavezujočimi večletnimi pragovi za odhodke na vseh področjih. Pri tem upošteva vse pregledane reforme upravljanja gospodarstva na ravni EU in nadgrajuje obstoječe reforme.“

(c) točka (g) nadomesti z naslednjim:

„(g) dokapitalizacija nacionalnih bank do konca julija 2011 (pod pogojem, da se banka Irish Life & Permanent primerno prilagodi pričakovani prodaji premoženja) v skladu z ugotovitvami PLAR in PCAR leta 2011, kot je Centralna banka Irske naznanila dne 31. marca 2011.“

(d) točka (l) nadomesti z naslednjim:

„(l) reforma zakonodaje, ki z okrepitvijo verodostojnosti odvračilnih ukrepov z zagotavljanjem dostopnosti učinkovitih sankcij za kršitve irskega konkurenčnega prava ter členov 101 in 102 Pogodbe o delovanju Evropske unije, kot tudi zagotavljanjem učinkovitega delovanja organa, pristojnega za konkurenco, poveča konkurenčnost na odprtih trgih. Poleg tega bodo organi v času trajanja programa zagotovili, da ne bo več odobreno nobeno dodatno odstopanje od okvira konkurenčnega prava, razen v primeru, da bo popolnoma skladno s cilji programa finančne pomoči Unije in gospodarskimi potrebami.“

(e) dodajo naslednje točke (n), (o) in (p):

„(n) zmanjšanje dolga nacionalnih bank in s tem približevanje načrtovanemu razmerju med posojili in vlogami iz PLAR leta 2011;

(o) priprava načrta, na katerem bosta temeljili solventnost in sposobnost preživetja podkapitaliziranih institucij v sektorju kreditnih zadrug, vključno s podelitvijo potrebnih pristojnosti Centralni banki Irske za spodbujanje višje stopnje konsolidacije tega sektorja prek združitev, kjer je to ustrezno, in s finančno podporo vlade, če je ta upravičena;

(p) predložitev zakonodaje parlamentu (Oireachtas), da kreditnim zadrugam pomaga z okrepljenim zakonskim okvirom, vključno z učinkovitejšimi zakonskimi zahtevami in zahtevami glede upravljanja.“

(3) v odstavku 8 se:

(a) točki (a) doda naslednji stavek:

„Irska lahko ob posvetovanju z Evropsko komisijo, MDS in ECB v zgoraj navedene ukrepe uvede proračunske spremembe, da bi v celoti izvedla učinkovitosti, ki jih bodo opredelili trenutno potekajoči celovit pregled odhodkov in prednostne naloge vladnega programa, skladno s splošnim ciljem zagotovitve, da proračun za leto 2013 prinese fiskalno konsolidacijo v višini najmanj 3,1 milijarde EUR.“

(b) doda točka (c):

„(c) zmanjšanje dolga nacionalnih bank in s tem približevanje načrtovanemu razmerju med posojili in vlogami iz PLAR leta 2011.“

Člen 2

Ta sklep je naslovljen na Irsko.

Člen 3

Ta sklep se objavi v Uradnem listu Evropske unije . V Bruslju,

Za Svet

Predsednik

VPLIV NA PRORAČUN

Za ta predlog izkaz vpliva na proračun ni potreben.

[1] UL L 118, 12.5.2010, str. 1.